Astrid Jacobsen (2007)
**Astrid Uhrenholdt Jacobsen** (sündinud 22. jaanuaril 1987 Trondheimis) on Norra murdmaasuusataja.

Jacobsen jõudis väga kiiresti Norra koondisse. Juba 18-aastaselt 28. jaanuaril 2005 tuli ta Norra meistrivõistlustel klassikasprindis hõbemedalile. 9. märtsil 2005 osales ta esimest korda maailma karikasarjas Norras Drammeni etapil ja saavutas klassikasprindis 24. koha. 23. märtsil osales ta juunioride MM-il Soomes Rovaniemis, kus tuli klassikasprindis hõbemedalile oma kaasmaalase Kari Vikhagen Gjeitnesi järel ja Ida Ingemarsdotteri ees.

2006. aastal toimus juunioride MM Sloveenias Kranjis. 31. jaanuaril tuli Jacobsen juunioride maailmameistriks 1 km vabastiilisprindis ja 1. veebruaril 5 km klassikasõidus. 3. veebruaril osales ta 5 + 5 km ühisstardist suusavahetusega sõidus, kus jäi 35. kohale (maailmameistriks tuli Charlotte Kalla). Samal hooajal tuli ta Drammeni MK-etapil 1 km klassikasprindis 17. kohale ja 15. märtsil Hiinas Changchunis 1 km vabastiilisprindis 10. kohale, olles kvalifikatsioonis koguni 3.

Järgmisel hooajal jätkus areng. 29. oktoobril 2006 Saksamaal Düsseldorfis saavutas ta 6×0,8 km vabatehnikasprinditeates Norra II võistkonnas koos Guro Stroem Solliga 9. koha (võitis Norra I). 25. novembril jõudis ta esimest korda MK-etapil poodiumile, saavutades 1,2 km klassikatehnikasprindis Soomes Kuusamos neljanda koha Petra Majdiči, Virpi Kuituse ja Marit Bjørgeni järel. 18. jaanuaril 2007 tuli ta Norra meistrivõistlustel 10 km vabatehnikasõidus 9. kohale ja järgmisel päeval tuli 1 km klassikatehnikasprindis Norra meistriks, edestades ligi 2 sekundiga Bjørgenit. Jaanuari lõpus võistles ta Otepää MK-etapil, kus tuli 27. jaanuaril 10 km klassikadistantsil 17. kohale ja klassikasprindis järgmisel päeval Kuituse järel teiseks. 4. veebruaril tuli ta Šveitsis Davosis 4×5 km teatesõidus Norra naiskonnas Rootsi järel teiseks, kaotades klassikalises tehnikas sõidetud avavahetuses üksnes Lina Anderssonile Rootsist 1,4 sekundiga.

Järgnesid 2007. aasta põhja suusaalade maailmameistrivõistlused Jaapanis Sapporos, kus Jacobseni saatis üllatuslikult suur edu. 22. veebruaril tuli ta klassikatehnikas sõidetud sprindis maailmameistriks Majdići ja Kuituse ees. Järgmisel päeval vabatehnikas sõidetud paarissprindis said Jacobsen ja Bjørgen pronksmedali, kaotades Soome ja Saksamaa paaridele. 1. märtsil sõideti 4×5 km teatesõit, kus Jacobsen sõitis viimast vahetust ja saavutas sellel 8. aja. Distantsil langes ta teiselt kohalt kolmandaks, kaotades viimase etapi võitnud Evi Sachenbacher-Stehlele üle 40 sekundi. Taas tuli maailmameistriks Soome Saksamaa ees.

Järgnesid juunioride maailmameistrivõistlused Itaalias Tarvisios, kus Jacobsen ei suutnud aga nii suurt edu kui MM-il saavutada. Ta võitis 12. märtsil 1 km klassikatehnikas sprindi Charlotte Kalla ees. 5 km vabatehnikadistantsil jäi ta Kalla ja Marthe Kristofferseni järel kolmandaks (Norra sportlased saavutasid 2.–5. koha).

Kuigi Jacobsen oli maailmameister, võitis ta oma esimese MK-etapi alles järgmise hooaja alguses, 25. novembril 2007 Norras Beitostölenis. Jacobsen sõitis avavahetust ja lõpetas selle Venemaa sportlase Larissa Kurkina järel teisena (vahe 0,9 sekundit). Esimese individuaalse MK-etapivõidu saavutas ta 15. detsembril Venemaal Rõbinskis, kus ta võitis 15 km vabastiilis ühisstardist sõidu lõpuspurdiga Natalja Korosteljova ja Riitta-Liisa Ropose ees. 1. veebruaril tuli ta Norra meistriks 1,3 km klassikasprindis. 10. veebruaril 2008 jäi ta Otepääl klassikasprindis Majdii järel ja Kuituse ees teiseks, aga seejärel sai ta hakkama harukordse saavutusega: võitis 4 MK-etappi järjest. Ta võitis 16. veebruaril Tšehhimaal Liberecis Justyna Kowalczyki ja Charlotte Kalla ees 7,6 km vabatehnikasõidu ning järgmisel päeval koos Bjørgeniga klassikalises tehnikas paarissprindi. Seejärel võitis ta 23. veebruaril Rootsis Falunis 15 km suusavahetusega sõidu Bjrgeni ees ja järgmisel päeval 4×5 km teatesõidu (Jacobsen võitis teise vahetuse).

15. jaanuaril 2009 tuli Jacobsen Norra meistriks 10 km klassikalises tehnikas Marit Bjørgeni ja Vibeke Skofterudi ees. Päev hiljem jäi ta 1,4 km vabatehnikas sprindis 5. kohale ja veel päev hiljem 15 km suusavahetusega sõidus 4. kohale.

Järgnesid 2009. aasta põhja suusaalade maailmameistrivõistlused Liberecis, kus aga oodatud edu jäi tulemata. Ta saavutas 19. veebruaril 10 km klassikas 20. koha, 21. veebruaril 15 km suusavahetusega sõidus 36. koha ja 24. veebruaril 1,3 km vabatehnikasprindis 34. koha ega pääsenud seal finaali. Teatenaiskonda teda ei arvatud, aga 25. veebruaril sõitis ta paarissprindis koos Ingvill Østbergiga välja 5. koha.

2010. aasta taliolümpiamängudel Kanadas Vancouveris osales Jacobsen ainult ühel distantsil, 1,5 km klassikatehnikas sprindis, kus jäi 7. kohaga finaali ukse taha.

2011. aasta MM-il osales Jacobsen kahel distantsil. 24. veebruaril tuli ta vabatehnikas sõidetud sprindis 9. kohale (kvalifikatsioonis sai ta 4. koha), aga paarissprindis saavutas 2. märtsil pronksmedali.

2015. aasta MM-il Falunis võitis Jacobsen 15 km suusavahetusega sõidus hõbemedali ja teatesõidus kuldmedali.

2017. aasta MM-il võitis ta teatesõidus kuldmedali ning 10 km klassikas ja 30 km vabatehnikas pronksmedali.

2018. aasta taliolümpiamängudel Pyeongchangis sai ta oma esimese olümpiamedali, võites teatesõidus kuldmedali.

Ta lõpetas sportlaskarjääri pärast hooaega 2019–2020, et keskenduda meditsiiniõpingutele.

Saavutused
----------

###  Olümpiamängudel

* 2010 Kanada Vancouveris
	+ 5. koht sprinditeates
	+ 7. koht klassikasprindis
* 2014 Venemaa Sotšis
	+ 4. koht vabatehnikasprindis
	+ 5. koht teatesõidus
* 2018 Lõuna-Korea Pyeongchangis
	+ Kuld **olümpiavõitja** teatesõidus

### Maailmameistrivõistlustel

* 2007 Jaapan Sapporos
	+ Kuld **maailmameister** klassikasprindis
	+ Pronks pronksmedal sprinditeatesõidus (vabastiil)
	+ Pronks pronksmedal 4×5 km teatesõidus
* 2011 Norra Oslos
	+ Pronks pronksmedal sprinditeates
* 2015 Rootsi Falunis
	+ Kuld **maailmameister** teatesõidus
	+ Hõbe hõbemedal suusavahetusega sõidus
* 2017 Soome Lahtis
	+ Kuld **maailmameister** teatesõidus
	+ Pronks pronksmedal 10 km klassikas
	+ Pronks pronksmedal 30 km vabatehnikas
* 2019 Austria Seefeldis
	+ Hõbe hõbemedal 4×5 km teatesõidus

### Juunioride maailmameistrivõistlustel

* 2005 Soome Rovaniemis
	+ Hõbe hõbemedal klassikasprindis
* 2006 Sloveenia Kranjis
	+ Kuld **juunioride maailmameister** sprindi vabastiilis
	+ Kuld **juunioride maailmameister** 5 km klassikas

### Maailma karikasarjas

* Üldkarikas
	+ 2. koht: 2008
	+ 3. koht: 2014
* Sprindikarikas
	+ 2. koht: 2008

Astrid Jacobsen osales individuaalselt 258 MK-etapil ja jõudis esikolmikusse 43 korda. Ta võitis kuus etappi.

#### Maailma karikasarja etapivõidud

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2007 | 15. detsember | Rõbinsk |  Venemaa | 15 km vabatehnika ühisstardist |
| **2.** | 2008 | 16. veebruar | Liberec |  Tšehhi | 7,6 km vabatehnika |
| **3.** | 2008 | 23. veebruar | Falun |  Rootsi | 7,5+7,5 km suusavahetusega sõit |
| **4.** | 2014 | 3. jaanuar | Dobbiaco |  Itaalia | 15 km vaba |
| **5.** | 2015 | 23. jaanuar | Rõbinsk |  Venemaa | 10 km vaba |
| **6.** | 2020 | 3. jaanuar | Val di Fiemme |  Itaalia | 10 km klassika |

Välislingid
-----------

* Astrid Jacobseni andmed Rahvusvahelise Suusaliidu kodulehel